**Приложение 2**

**СЪВМЕСТНИ ИНЦИАТИВИ НА МЕСТНАТА КОМИСИЯ ЗА БОРБА СРЕЩУ ПРОТИВООБЩЕСТВЕНИТЕ ПРОЯВИ НА МАЛОЛЕТНИТЕ И НЕПЪЛНОЛЕТНИТЕ С УЧИЛИЩАТА ОТ ОБЩИНА РАЗГРАД ПРЕЗ 2020 г.**

С цел превенция на проблемното поведение, агресията и противообществените прояви сред подрастващите от община Разград, Местната комисия за борба срещу противообществените прояви на малолетните и непълнолетните обяви процедура за кандидатстване на проектен принцип за финансиране на съвместни инициативи с училищата от община Разград. В Комисията постъпиха 16 предложения – 8 от основни училища и 8 от профилирани и професионални гимназии. Дванадесет от тях бяха проведени въпреки сериозните административни ограничения след обявяването на противоепидемичните мерки.

Тук изброяваме тези инициативи, които успешно постигнаха набелязаните в проектите цели:

**Основно училище „Д-р П. Берон“с.Осенец** с проект **:** „**Семейство, училище и общество-заедно към по-добро**“ показа устойчивост на иновативни методи за утвърждаване на нагласа за толерантни взаимоотношения в междуетническия диалог на съученици и поколения. С предложените дейности бе дадена възможност за проява на инициативност и активност на децата. С първата от тях – **„Да помогнем на земята-в деня на гората“,** децата засадиха дръвчета в обособени зони, за които ще се грижат учениците и техните родители. По случай Деня на парковете – 28 май, учениците, заедно с родители засадиха цветя и храсти в зоната за отдих в училището. Оформиха цветни алеи по предварително изготвени планове.

Традиционният вече турнир по тенис на маса „**Традиции в спорт и приятелство**“ събра старите приятели около тенис масите. Спортните дейности продължиха със съвместен поход „**Заедно към върха**“ на ученици, учители и родители към хижа „Младост“. Проведе се инструктаж за екипировката и правилата за движение на групи в планина.

Училището отбеляза 8 април – **Международния ден на ромите,** с представяне на ромските празници Патраги и Ергелез.

Дейностите по този проект имат принос за взаимно опознаване, сближаване, емоционална връзка, както и за разтоварване от стреса и напрежението в училище.

*Лицата, включени в инициативата бяха 50 ученика и 10 учители. Бюджетът възлиза на 1 160 лв.*

**ОУ”Н.Й. Вапцаров”** – гр. Разград с проект „**Подобряване на социалните и лидерски умения на учениците чрез обучение, участие и споделяне**”

За създаването на предпоставки за усвояване на общочовешките ценности, за съхраняване и изява на индивидуалността на детето и творческо отношение към динамичния съвременен свят, за понижаване на нивото на напрежение и агресия сред учениците, училището организира провеждането на две основни дейности. **Първата** от тях, именувана **„Да бъдем толерантни“** бе посветена на Деня на толерантността. Във всяка паралелка се проведе беседа на тази тема и анкета в прогимназиален етап за установяване нивото на толерантност в училището. Всеки клас избра свой посланик на толерантността, който получи грамота за „ Най – толерантен ученик“. Проведе се и **Конкурс за литературно творчество на тема: „Толерантност“.**  Дейностите  през тази  седмица на толерантността бяха насочени към възпитаване в дух на дружелюбност и взаимопомощ, опознаване на културните различия и изграждане на позитивна нагласа и позитивно отношение към децата  от  различни етноси,  децата  с увреждания и  такива  в неравностойно положение.

*В инициативите с бюджет от 1 200 лв. участваха 500 ученици и 50 учители.*

**Основно училище „Отец Паисий“-гр.Разград** с проект **„Бъди добър, подай ръка“**

**Основно училище „Отец Паисий”** в Разград като основна дейност създадеи оборудва **Зала „Общувай с мен“.** В различна от училищната среда учениците ще прекарват свободното си време в приятелски разговори, забавни игри, слушане на музика и четене на детска научна литература. Учениците ще се насърчават да споделят емоциите си в една различна, забавна обстановка, където ще се провеждат и занятия в часа на класа. Всичко това ще им помогне да общуват, да мислят, да овладяват негативните си емоции. Както е отразено в проектното предложение, залата е оборудвана с 4 броя барбарони, 1 брой аудиоуредба, килимче „Не се сърди човече“, дървена дженга, магнитен дартс, „Мистър Туистър“ и детска научна литература. Стаята е освежена и декорирана с цветни забавни стикери.

С цел повишаване на ангажираността на родителите и създаване на подкрепяща семейна среда, в която детето да израства спокойно и здраво, в училището се проведе **Анкетиране на родителите и учениците** на тема ,,Разпознаване на насилието“. Анкетата се проведе с родители и ученици от 4 до 7 клас. Резултатите от анкетирането са обобщени от класните ръководители на учениците и ще подпомогнат работата им за подобряване на общуването в училищната и семейната среда.

Дейността **Зелена читалня „Моят добър герой“** включи учениците от 2 до 7 клас, които чрез четене на откъси от техни любими произведения, представиха своя любим герой, олицетворяващ доброто. Проведе се обсъждане на прочетените откъси, в което учениците изразиха своята гледна точка към доброта, толерантност и взаимопомощ. Отличените от всеки клас ученици получиха награди.

Състезанието **„Аз обичам България“** се проведе под формата на онлайн викторина с ученици от 4 до 7 клас и родители. Промяната на първоначалната идея се наложи поради епидемиологичната обстановка във връзка с Ковид-19. Тя се проведе по класове в часа на класа. Главната цел бе учениците до опознаят нашето Отечество - високите му сини планини, славната му многовековна история, чудния му език и големите дела на великите българи. От всеки клас беше отличен най-добре представилия се ученик, който беше награден с енциклопедия.

Чрез дейността „**Музикално междучасие**“ се създаде атмосфера за повишаване настроението и интерес към народните танци. Отличени бяха най-добра танцьорка и най-добър танцьор.

*В инициативата с бюджет от 1 196 лв. участие взеха над* ***180*** *ученици, учители и родители.*

**„Жива библиотека“ в ОУ „Васил Левски“ гр. Разград**

Общата цел на този проект е подобряване на общоучилищната политика за превенция на агресията в училищния и извънучилищния живот, стимулиране и развиване на умения за творческо мислене и изява, инициативност и работа в екип.

„Жива библиотека” бе формат за социокултурно общуване, в който „живи хора – книги”, разказваха пред аудитория свои лични истории. Организиран бе разговор между деца от пети, шести и седми клас и възрастни, в който със силата на личното преживяване децата почерпиха опит от разпознаваеми и авторитетни възрастни, представители на родителската общност. Проведоха се две срещи с ученици от пети и шести клас. В ролята на „живи книги” се превъплътиха Неда Зарева – психолог и родител и Деница Дилова – писател. „Живата библиотека” предложи на децата разказ на възрастни от първо лице, в който големите споделиха свои лични преживявания от времето, когато са били деца, формирали са се като личности и са преживели своите периоди на съмнения, страхове, стремежи и мечти.

В дейността „**Работилница за емоции**” се проведе разговор в артфоайето на мултифункционалния център „Време за приключения“. Преживените положителни и отрицателни емоции от децата бяха отразени чрез няколко вида усещания

– Чрез цветове и картини. Млади художници от артателие „Палитра“ рисуваха на статив по време на разговора, като задачата им беше да изразят преживяното в картини и скулптури от пластилин.

- Чрез музика. По време на дискусията деца, които свирят на пиано изразиха своите емоции чрез клавирни изпълнения.

- Чрез думи. В ролевата игра „Черно и бяло” след приключването на всеки разказ, децата изразиха на постери, поставени върху флипчарт собствените си чувства, породени по време на четенето на „живите книги”. Положителните и отрицателни емоции бяха записани и коментирани с помощта на модератор.

Училищната библиотека представи изложба от нови интересни книги, свързани с темата на събитието. Децата се убедиха, че в книгите могат да намерят подкрепа и съвет за това, което преживяват и то не е изключение, а част от живота на много хора.

*В инициативите с бюджет от 1 200 лв. участваха 130 ученици и 10 учители.*

**ОУ „Георги Сава Раковски“ с. Раковски** с проект **„Стъпки заедно, за да спрем агресията в училище“**

Организираните дейности в ОУ „Георги Сава Раковски“ в с. Раковски целят да допринесат за намаляване на стреса в училище и за стимулиране на положителни емоции, да заменят агресивното поведение с позитивни нагласи и отношения.

В училището се проведе **Проучване – Малък въпросник за тормоза в училище**. Ученици – анкетьори, както и ученици – респонденти, по утвърден от директора на училището въпросник потърсиха отговор на въпросите съществуват ли такива отношения в училището, с каква повтаряемост са те, от какъв вид е проявявания тормоз. Логически свързана е втората дейност като тема - **Разрешаваме конфликт без насилие**. Дейността се организира като **Дискусия**, по време на която в класовете чрез ролеви игри се разискваха ситуации на насилие и се показваха примери как се излиза от конфликтна ситуация без насилие.

В училището бе изработена „**Книга на доброто**“, в която Ученическият съвет вписва добри постъпки на ученици. Проведе се **Конкурс за рисунка на тема „Нарисувай ми приятел**“, при който в часовете по изобразително изкуство децата работиха по темата. Изработиха **Постер „Розовата фланелка-символ на приятелство и толерантност“** във всички класове от училището. Дадено бе начало на инициативата „**Танцувай с мен**“, при която два пъти в седмицата, през голямото междучасие, учениците разучават фолклорни и модерни танци. **Еко карнавалът** се проведе в Деня на земята. За участие в него учениците заедно с родителите изработиха карнавални костюми от опаковъчни отпадъчни материали, а в деня на инициативата премина дефиле, оценявано и класирано от жури. В рамките на този проект се проведе и инициативата „**Добрата вест“**, при която децата всеки понеделник носят по една добра новина, открита заедно със семейството през изминалата седмица. Традиционен за училището стана провежданият **Спортен празник „Не се сърди човече“** като финал на съвместната инициатива. Победителите при състезанията по народна топка, скачане на въже, дърпане с въже, дама, получиха награди.

*В съвместната инициатива с бюджет от 1155 лв. участие взеха 112 ученика и 16 учители*

**Основно училище „Иван Сергеевич Тургенев“ Разград** с проект **„Създаване на Арт работилничка за хармонизиране на психичното състояние на децата“**

Както е посочено в наименованието на инициативата, ОУ „И.С.Тургенев“ оборудва Арт работилничка с обособени малки зони за различни занимания, с цел обучение на учениците на концентрация над собствените чувства и усещания. При предхождаща откриването на работилничката дейност се **събраха и обработиха данни за децата, които се нуждаят от арттерапевтична работа**. Провеждането на регулярен терапевтичен процес с нуждаещите се деца ще протича чрез: **Изотерапия** – рисуване и моделиране с пластелин; **Музикотерапия** – слушане на релаксираща музика като метод за справяне със стресови състояния, причинени от физическа умора или от психическо напрежение; **Танцова** терапия – чрез движението и танца ще се подпомага емоционалната, социална, когнитивна и физическа интеграция на детето; **Пясъчна терапия** – игра с пясък, като чрез моделиране и създаване на различни форми и сюжети с пясъка, учениците ще могат свободно да изразяват подтиснатите си емоции, тревожността, агресивността и страховете си; **Приказкотерапията** включва слушане на приказка или самите деца могат да измислят своя собствена история. Така детето ще разкрива своя вътрешен свят, ще съобщава своите чувства.

Дейността по този проект е обоснована от нуждите на децата със специални образователни потребности, на деца настанени в институции, такива с проблемно поведение , както и на деца, отглеждани от един родител, каквито има в училището. Творческият процес подпомага децата да се справят със стреса, да се наслаждават на жизнеутвърждаващото удоволствие от творческото преживяване.

*В съвместната инициатива с бюджет от 1 200 лв. участие вземат 320 ученици и 37 учители.*

**Основно училище „Елин Пелин” с. Стражец** с проект „**Подай ръка и отвори сърцето си”**

С цел недопускане на агресия и насилие, училището организира редица познавателни и занимателни дейности. Първата от тях бе именувана „**Многообразието на етносите в моя роден край**“, насочена към опознаване на богатия български и турски фолклор. Деца от различни етноси споделяха своите традиции и показваха разнообразни таланти. В училището се проведе Конкурс за детска рисунка под надслов „**Не на агресията в училище“**, където децата изразиха своето виждане за агресията и престъпността. Организирана бе изложба на всички рисунки, като най- добрите с позитивни послания получиха награди. „**Музиката е всичко“** бе инициатива, целяща традиционните часове по музика да бъдат разнообразени по съвременен начин, като са посветени на всеки един от основните музикални инструменти в един ансамбъл – тъпан, гайда, цигулка, тамбура, кавал, пиано, виола, гъдулка. Бяха закупени красиви народни носии. Училището вече притежава уникална картинна книга **„От сърце. Книга за добротата“,** в която 38 художника илюстрират добри дела. Децата разглеждат и обсъждат как могат да допринесат за това да живеем в един по-добър, по-човечен, по- хубав свят.

*В инициативите с бюджет от 1 200 лв. участваха 60 ученици и техните родители.*

**СУ”Христо Ботев” – гр. Разград** с проект **„Със спорт и изкуство срещу агресията“**

С оглед ограничаване на разпространението на вирусната инфекция COVID-19 планираните съвместни дейности по този проект бяха сведени до провеждането на 2 от тях.

С цел повишаване на правната култура на учениците бе проведена **Среща с адв. Ивелина Игнатова.** Дискутирани бяха теми за престъпността и наказателната отговорност на малолетните и непълнолетните, родителския контрол и отговорност, хулиганските прояви и последиците от тях.

Седмицата 16-20.11. премина с дейности по класове по темата **Толерантност**. Дискутираха се личните качества на младите хора като търпимост, лоялност, зачитане на чуждо мнение, приемане на различните от нас и др. В часа на класа се проведоха беседи на тема „Умения да общуваме”, „Толерантност и как да сме такива”, игра „Приятелство”.

Проведе се **анкета за най-толерантен съученик**. Учениците изработиха снимки, рисунки и правила за толерантност.

*В инициативите участваха 250 ученици и 30 учители. Не са разходвани бюджетни средства.*

**Национална професионална техническа гимназия „Шандор Петьофи“**

**град Разград** с проект **„ДА ОБЪРНЕМ ГРЪБ НА АГРЕСИЯТА“**

С цел превенция на рисковото поведение на учениците, за насърчаване на толерантни отношения, спортен дух и воля за победа, в гимназията по традиция бе организиран и проведен Спортен празник **„Чрез спорт срещу агресията и насилието“. У**частие в състезанията взеха всички желаещи ученици, както и техни родители и учители. На територията на гимназията се проведоха състезания по волейбол, теглене на автомобил, надбягване с чували и канадска борба. Всеки отбор и самостоятелен участник вложи старание да покаже умения и да получи заслужено поощрение във вид на награда.

В рамките на съвместната инициатива Секретарят на Местната комисия за БППМН г-жа Господинова и адв. Игнатова осъществиха он-лайн връзка като направиха **дискусия относно законодателството и рисковото поведение на учениците**.

Предизвикателство за младите хора бе обявеният **Конкурс за създаване на видео материал срещу агресията.** Отправеното предизвикателство към учениците бе чрез видео да пресъздадат свое преживяване, интересна случка или ситуация, в която са попаднали, или лично мнение, което илюстрира разбирането им за нарастващия проблем с агресията. Училищна комисия изгледа получените видео материали, класира най-впечатляващите, които получиха грамоти и материални награди.

В заключение на този проект бяха издадени книгоразделител и **информационна брошура**.

*В инициативите с бюджет от 1 115 лв. участваха 478 ученици, 31 учители, 24 родители.*

**„Европейски ден на езиците“ в ППМГ „Акад. Н. Обрешков“**

Възпитание в толерантност и стремеж към междукултурно разбирателство, както и превенция на агресията бе целта на инициативите, предвидени в проекта на гимназията. Те включиха **Езиково състезание**, в което бяха обхванати 16 различни класа. Задачите бяха съставени от преподавателите по английски, немски, руски езици, както и от преподавател по география и икономика. Те бяха структурирани така, че да подчертаят езиковото многообразия на Стария континент и в целия свят.

Наградният фонд даде възможност състезателите да обогатят езиковите кабинети с разговорници, карти, езикови схеми.

Преподавателите по втори чужд език проведоха нестандартни учебни часове с използването на видеоматериали.

Първоначалният замисъл за провеждане на състезанието едновременно за цял випуск с публика в читалищен салон претърпя промяна поради противоепидемичните мерки и то се проведе по паралелки. Елемент от инициативата бе създаването на **Наръчник за оцеляване в чужбина**, в който са застъпени всички езици на съседните народи – турски, гръцки, сръбски, румънски, няколко езика от романската група – френски, испански, италиански, най- големият славянски език – руски, а също и японски. Учениците бяха провокирани да коментират предназначението на отделни типични за съответните народи предмети от бита им, както и да предположат при какви условия живеят те.

*В инициативите с бюджет от 1 200 лв. участваха 400 ученици, 20 учители.*

**ПГТС“Христо Смирненски“ - гр. Разград** с проект „**Доброто започва от нас“** цели емоционално ангажиране на учениците от гимназията с проблемите на общността. Дейностите по проекта мотивират младите хора да проявяват грижа към природата, внимание, емпатия към възрастните. Към възпитаването на социална култура и прирозащитно поведение бе насочена дейността **Засаждане на сезонни цветя** в двора на гимназията. Учениците работиха в екип не само при засаждането на растенията, но и при отглеждането им, което изисква специфични усилия. Както и в предходни години, в гимназията се проведе **Спортен празник** като един от начините за справяне с гнева и агресията, водеща до рисково и социално безотговорно поведение. Проведоха се турнир по футбол и спортни игри. Чрез спортните игри учениците се насърчават да запазват приятелствата си, дори състезавайки се един срещу друг.

По случай 13 ноември – Деня на добротата, гимназията организира **Междуучилищен фотоконкурс**. Посветен на добротата, конкурсът насърчава учениците да бъдат по-толерантни, да проявяват търпимост, да приемат различията, да създават приятелства.

Поради наложените противоепидемични мерки плануваният благотворителен коледен базар бе отменен, но учениците от гимназията изработиха картички и сувенири, които изпратиха в с. Главиница, Пазарджик, за да зарадват обитателите на дома за възрастни, където живеят 45 възрастни хора. Инициативата е отразена в коледни репортажи на национални медии.

Проведените инициативи допринасят за стимулиране на учениците към позитивно мислене, добронамерено общуване, желание да правят добрини и да осмислят проблема за нетолерантното отношение в училище и в общността.

*В инициативите с бюджет от 1 191 лв. участваха 60 ученици и 7 учители.*

В организираните през 2020 г. съвместни инициативи на МКБППМН с училища от община Разград участваха 2 567 ученици и 221 учители.

Общият бюджет на събитията възлиза на 12 681 лв.

Изготвил:

СЕКРЕТАР ЗАМ.-КМЕТ И

НА МКБППМН:…………. ПРЕДСЕДАТЕЛ НА МКБППМН:………………

/Д. Господинова/ /Руска Вътева/